
Sotsiaalministri käskkirja „Sotsiaalkaitseministri ning tervise- ja tööministri 
04.04.2023 käskkirjaga nr 59 kinnitatud toetuse andmise tingimuste 
„Ühiskondlikku muutust toetavate sotsiaal- ja tervishoiuteenuste 
arendamine Ida-Virumaal“ muutmine“ eelnõu 
seletuskiri


I. Sissejuhatus


Toetuse andmise tingimuste (edaspidi TAT) muutmisega täpsustatakse Ida-Virumaa tervishoiu ja sotsiaalvaldkonna koostööorganisatsiooni moodustamiseks vajalikke tegevusi ning lisatakse töötajate teadmiste ja oskuste ühtlustamisega ning teadlikkuse suurendamisega seotud tegevused. Ühtlasi pikendatakse aasta võrra abikõlblikkuse perioodi, ajakohastatakse tegevuskava ja näitajaid ning korrigeeritakse eelarvet.

Täiendavad tegevused viiakse ellu olemasolevate ressursside (sh personal ja eelarve) mahus vastavalt lisatud tegevuste detailsele kirjeldusele. TAT muudatused ei suurenda halduskoormust.

Käskkirja ja seletuskirja on koostanud Sotsiaalministeeriumi tervishoiuteenuste osakonna nõunik (Ida-Viru ÕÜF) Regina Sergejeva (tel 626 9219, regina.sergejeva@sm.ee) ja välisvahendite osakonna nõunik Tiia Taevere (tel 5919 2604, tiia.taevere@sm.ee). Käskkirja juriidilise ekspertiisi on teinud Sotsiaalministeeriumi õigusosakonna õigusnõunik Piret Eelmets (tel 626 9128, piret.eelmets@sm.ee). Käskkirja on keeletoimetanud Rahandusministeeriumi ühisosakonna dokumendihaldustalituse keeletoimetaja Virge Tammaru (tel 5919 9274, virge.tammaru@fin.ee).

Märkused


TAT muudatused ei näe ette uut liiki isikuandmete kogumist.


II. TAT muudatuste sisu


Punktidega 1 ja 2 pikendatakse abikõlblikkuse perioodi aasta võrra. Integratsioonimudeli ajakava järgi hakatakse valdkonnaülest teenusekoordinatsiooni Tervisekassa kaudu rahastama 2027. aastast järk-järgult. Selle raames loodava terviseteejuhi ameti seadustamine ja õigusaktide muudatused on alles ettevalmistamisel. Abikõlblikkuse perioodi pikendamine aitab vältida olukorda, kus Ida-Virumaa pilootprojekt lõpeb enne, kui püsiv riiklik rahastus ja õiguslik alus on olemas. Perioodi pikendamata jääks sihtrühm ja töötajad teenuseta.

Punktiga 3 asendatakse sõna „tervisejuht“ sõnaga „terviseteejuht“, et viia TAT terminoloogia kooskõlla rahvatervishoiu seaduse ja sellega seonduvalt teiste seaduste muutmise seaduse eelnõuga (tervishoiu- ja sotsiaalsüsteemi koostöö; 999 SE), millega kehtestatakse valdkondadeülese koordineeritud teenuse osutajana terviseteejuhi roll ja tema ülesanded, heaoluplaani koostamine ning juurdepääs tervise infosüsteemi andmetele. TAT raames Ida-Virumaal katsetatav roll on sisuliselt sama, mida eelnõu reguleerib, ning projekti tulemused (sh ametijuhendid, koolitusprogramm ja infosüsteemi lahendus) on kavas üle kanda üleriigilisse süsteemi. Ühtne mõistekasutus tagab õigusselguse, võimaldab pilootprojektist seadusjärgsele teenusele üle minna katkestuseta ning väldib vastuolu tulevase õigusliku regulatsiooniga. Sõnad „Hoolduskoordinatsiooni mudel“ asendatakse sõnadega „Valdkondadeülene koordinatsioonimudel“. Mõiste „hoolduskoordinatsioon“ seostub eeskätt pikaajalise hoolduse korraldamisega ega kajasta TAT raames Ida-Virumaal katsetatava mudeli sisu, mis hõlmab nii sotsiaal- kui ka tervishoiuvaldkonda (tervikhindamine, valdkondadeülene heaoluplaan, tugimeeskonna töö, haiglast koju liikumise toetamine ja välditavate hospitaliseerimiste ennetamine).

Punktiga 4 täiendatakse integreeritud sotsiaal- ja tervishoiuteenuste arendamise tegevusi, lisades maakonnas välja töötatud integratsioonimudeli põhjal Ida-Virumaal tervishoiu ja sotsiaalvaldkonna koostööorganisatsiooni moodustamise. Lisatud tegevuse tulemusel on koostööorganisatsioon maakonnas moodustatud ning selle koosseisu kuuluvate teenuseosutajate töötajate teadmised ja oskused on üle maakonna ühtlustatud.

Punktiga 5 lisatakse integratsioonimudeli rakendamise tulem. 

Punktidega 6 ja 7 täiendatakse teadmiste, oskuste ja motivatsiooni suurendamise tegevusi eesmärgiga tagada maakonnas moodustatud koostööorganisatsiooni koosseisu kuuluvate teenuseosutajate töötajate teadmiste ja oskuste ühtlane tase. Tegevusena lisatakse sotsiaal- ja tervishoiuvaldkonna turunduskampaania korraldamine, et suurendada elanikkonna teadlikkust pakutavatest teenustest, piirkonnast väljaspool elavate spetsialistide teadlikkust töö- ja karjäärivõimalustest piirkonnas ning parandada piirkonna teenuseosutajate nähtavust ja mainet, soodustades spetsialistide Ida-Virumaale tööle ja elama asumist.

Punktiga 8 korrigeeritakse näitajate tabelis vahe- ja sihttaseme näitajaid seoses tegevuste muutmisega kaasnevate koolitusi läbinud inimeste arvu suurenemisega. Abikõlblikkuse perioodi pikendamisega aasta võrra lükkub edasi ka meetmete nimekirja tulemusnäitaja sihttaseme raporteerimise aasta. 

Punktiga 9 asendatakse tegevuste eelarve tabel seoses hankega (283555) seotud rikkumisega (juhtumi nr RTK/2021-2027/26/909), mille põhjal osutus abikõlbmatuks summaks kokku 6461,73 eurot. Vabanenud eelarve tõstetakse ÕÜFi meetme 21.6.1.9 „Põlevkivi kaevandamise ja töötlemisega seotud keskkonnaprobleemide lahendamine ja tervisekahjude vähendamine“ TAT käskkirjalisse projekti.

Punktidega 10–13 korrigeeritakse ebatäpsed viited.

Punktiga 14 asendatakse lisad 1 ja 2 uute lisadega. Lisa „Tegevuste detailne kirjeldus perioodil 01.01.2025–31.12.2026“ asendatakse seoses eelmistes punktides käsitletud muudatustest tulenevate täpsustustega tegevuskavas. 2027. aasta esimeses pooles töötatakse välja tervishoiu ja sotsiaalvaldkonna koostööorganisatsiooni toimimiseks vajalik dokumentatsioon (sh koostöökorraldust, juhtimist ja osapoolte rolle reguleerivad dokumendid). 2027. aasta lõpuks moodustatakse maakonnas välja töötatud integratsioonimudeli põhjal koostööorganisatsioon, mis koondab piirkonna sotsiaal- ja tervishoiuteenuse osutajad (sh KOV-id, perearstiabi osutajad ja piirkonna haiglad) ühise koostöö- ja rahastamispartneri alla, kellega rahastaja(d) saavad edaspidi sõlmida integreeritud ja võrgustikuteenuste osutamise lepinguid.

Punktiga 15 nähakse ette, et käskkirjaga kinnitatavaid eelarve ja tegevuskavaga seotud muudatusi rakendatakse tagasiulatuvalt alates 2026. aasta algusest. Muudatuste tagasiulatuv jõustamine on vajalik, kuna 2026. aasta tegevusi hakati ellu viima ja nendega seotud kulud tekkisid juba enne kõnealuse käskkirja muutmise menetluse lõpuleviimist. Kui muudatusi rakendataks alles käskkirja allkirjastamise kuupäevast, tekiks ajavahemik, mille jooksul 2026. aastal juba tehtud või tehtavad tegevused ja kulud ei oleks kinnitatud tegevuskava ja eelarvega kooskõlas, mis seaks ohtu nende kulude abikõlblikkuse ja tegevuste nõuetekohase kajastamise aruandluses. Tagasiulatuv rakendamine tagab, et 2026. aasta alguses juba käivitunud tegevused ja tehtud kulutused vastavad muudetud tingimustele. Kuna muudatused on elluviijale ja partnerile soodsad ega mõjuta ebasoodsalt kolmandate isikute õigusi ega huve, on tagasiulatuv jõustumine haldusmenetluse põhimõtetega kooskõlas.

III. TAT vastavus Euroopa Liidu õigusele


Käskkiri on vastavuses Euroopa Liidu õigusega. 

Käskkirja koostamisel on arvestatud järgmiste Euroopa Liidu õigusaktidega: 
1) Euroopa Parlamendi ja nõukogu määrus (EL) 2021/1060, millega kehtestatakse ühissätted Euroopa Regionaalarengu Fondi, Euroopa Sotsiaalfond+, Ühtekuuluvusfondi, Õiglase Ülemineku Fondi ja Euroopa Merendus-, Kalandus- ja Vesiviljelusfondi kohta ning nende ja Varjupaiga-, Rände- ja Integratsioonifondi, Sisejulgeolekufondi ning piirihalduse ja viisapoliitika rahastu suhtes kohaldatavad finantsreeglid;
2) Euroopa Parlamendi ja nõukogu määrus (EL) 2021/1056, millega luuakse Õiglase Ülemineku Fond.

IV. TAT muudatuste mõju


Abikõlblikkuse perioodi pikendamine aasta võrra aitab enne terviseteejuhi ameti seadustamise ja õigusaktide muudatuste kehtima hakkamist vältida olukorda, kus Ida-Virumaa pilootprojekt lõpeb enne, kui püsiv riiklik rahastus ja õiguslik alus on olemas. Perioodi pikendamata jääks sihtrühm ja töötajad Ida-Virumaal teenuseta. 

Lisaks jätkub tegevuse 1.2.4 raames Ida-Viru Keskhaigla infosüsteemi (JUTT – juhitud tervikteenuse töölaud) arendus, mille abil dokumenteeritakse hoolduskoordinatsiooni teenuse osutamist ja toetatakse terviseteejuhtide meeskonnatööd nii sotsiaal- kui ka tervisevaldkonnas. Arenduse jätkamine 2026. aastal tagab lahenduse töökindluse TAT abikõlblikkuse perioodi lõpuni ning toetab hoolduse koordinatsioonimudeli jätkusuutlikku rakendamist Ida-Virumaal.

Muudatusega jätkatakse innovatsiooni- ja tugiteenuste arendamist, mille raames korraldatakse Ida-Virumaa KOV-idele suunatud avatud taotlusvoor, mille raames saavad toetust kõik Ida-Virumaa KOV-id, kes täidavad toetuse andmise tingimused, ilma omavahel konkureerimata, uuenduslike, täiskasvanutele suunatud sotsiaal- ja tervishoiuteenuste lahenduste väljatöötamiseks ning testimiseks. Tegevus suurendab KOV-ide võimekust teenuseid arendada ja pakkuda ning aitab kaasa teenuste kvaliteedi ja kättesaadavuse paranemisele piirkonnas.

Muudatused panustavad seega otseselt TAT üldeesmärgi – Ida-Virumaa sotsiaal- ja tervishoiuteenuste jätkusuutliku arengu – saavutamisse. Muudatustega kinnitatakse uus eelarve jaotus aastate kaupa, mis võimaldab eelarve sihipärast optimaalset kasutust ja projekti edukat rakendamist muutunud olukorras.

V. TAT muudatuste jõustumine


Käskkirja rakendatakse tagasiulatuvalt alates 01.01.2026.

VI. TAT muudatuste kooskõlastamine


Eelnõu edastatakse kooskõlastamiseks eelnõude infosüsteemi kaudu Rahandusministeeriumile, Majandus- ja Kommunikatsiooniministeeriumile, Kliimaministeeriumile, Regionaal- ja Põllumajandusministeeriumile, Riigi Tugiteenuste Keskusele, Euroopa Komisjonile, ühtekuuluvuspoliitika 2021–2027 rakenduskava seirekomisjonile ja Õiglase ülemineku juhtkomisjonile. Eelnõu esitatakse arvamuse avaldamiseks Ida-Virumaa Omavalitsuste Liidule, Ida-Viru Keskhaiglale, Narva Haiglale ja Viljandi Haiglale.

